               EUROPSKA KOMISIJA
            Bruxelles, 21.9.2020.
            COM(2020) 585 final
            2020/0272(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti na 66. sjednici Odbora za Harmonizirani sustav u okviru Svjetske carinske organizacije u pogledu predviđenog donošenja mišljenja o razvrstavanju, odluka o razvrstavanju, izmjena objašnjenja Harmoniziranog sustava ili drugih savjeta o tumačenju Harmoniziranog sustava i preporuka za osiguravanje ujednačenosti tumačenja Harmoniziranog sustava u skladu s Konvencijom o Harmoniziranom sustavu

               OBRAZLOŽENJE

               1.Predmet prijedloga

               Ovim se prijedlogom dopunjuje nacrt odluke o utvrđivanju stajališta koje treba zauzeti u ime Unije na 66. sjednici Odbora za Harmonizirani sustav (Odbor za HS, HSC) Svjetske carinske organizacije u rujnu 2020. koji je Vijeću podnesen 21. kolovoza 2020. (COM(2020) 427).

               2.Kontekst prijedloga

               2.1.Međunarodna konvencija o Harmoniziranom sustavu nazivlja i brojčanog označavanja robe

               Cilj je Međunarodne konvencije o harmoniziranom sustavu nazivlja i brojčanog označavanja robe olakšavanje međunarodne trgovine te prikupljanje, usporedba i analiza statističkih podataka, a posebno onih o međunarodnoj trgovini. Prilog Sporazumu uključuje nomenklaturu HS-a, to jest međunarodni harmonizirani sustav kojim se zemljama sudionicama omogućuje da na zajedničkoj osnovi u carinske svrhe razvrstaju robu kojom se trguje. Nomenklatura HS-a konkretno uključuje opise robe navedene pod tarifnim brojevima i podbrojevima na temelju sustava šesteroznamenkastih oznaka. Nomenklatura HS-a revidira se svakih pet godina
                  1
               . Primjenjuje ju više od 190 uprava diljem svijeta; stoga je više od 98 % ukupne robe kojom se u svijetu trguje razvrstano u skladu s tom nomenklaturom.

               Sporazum je stupio na snagu 1. siječnja 1988.

               Europska unija i sve njezine države članice stranke su tog sporazuma
                  2
               .

               2.2.Svjetska carinska organizacija (WCO)

               Svjetska carinska organizacija (WCO), osnovana 1952. kao Vijeće za carinsku suradnju, neovisno je međuvladino tijelo čija je misija poboljšati djelotvornost i učinkovitost carinskih uprava. Danas ta organizacija predstavlja 183 carinske uprave diljem svijeta. Upravno tijelo WCO-a je Vijeće. Unija ostvaruje prava i obveze slične privremenom članstvu u WCO-a u međuvremenu do stupanja na snagu izmjene Konvencije o uspostavi Vijeća za carinsku suradnju.

               Upravno tijelo WCO-a je Vijeće WCO-a, koje se za ostvarivanje svoje misije oslanja na stručnost i sposobnosti Tajništva i niza tehničkih i savjetodavnih odbora.

               Odbor za Harmonizirani sustav (Odbor za HS) tehnički je odbor zadužen za pripremni rad povezan s Konvencijom o HS-u. Glavne su zadaće Odbora za HS sljedeće:

               ·sastaviti objašnjenja, mišljenja o razvrstavanju ili druge savjete koji služe kao smjernice za tumačenje Harmoniziranog sustava te izvršavanje drugih zadaća u vezi s Harmoniziranim sustavom koje Vijeće WCO-a ili ugovorne stranke mogu smatrati potrebnima.

               ·sastavljati preporuke za osiguravanje ujednačenog tumačenja i primjene pravnih tekstova Harmoniziranog sustava, među ostalim i rješavanjem sporova o razvrstavanju među ugovornim strankama, čime se olakšava trgovina;

               ·predlagati izmjene i ažuriranja Harmoniziranog sustava kako bi se uzeli u obzir tehnološki razvoj i promjene u tokovima trgovine te druge potrebe korisnika Harmoniziranog sustava;

               ·promicanje što šire primjene Harmoniziranog sustava i razmatranje općih pitanja i pitanja politike koja se na njega odnose.

               Unija i njezine države članice zajedno imaju samo jedan glas u Odboru za HS. Odluke Odbora za HS o pitanjima obuhvaćenima ovom okvirnom odlukom donose se običnom većinom.

               U skladu s člankom 8. stavkom 2. Konvencije o HS-u smatra se da je Vijeće WCO-a odobrilo objašnjenja, mišljenja o razvrstavanju, druge savjete za tumačenje Harmoniziranog sustava i preporuke za osiguravanje ujednačenosti u tumačenju i primjeni Harmoniziranog sustava, sastavljene na sjednici Odbora za HS, ako najkasnije do kraja drugog mjeseca nakon mjeseca u kojem je zaključena sjednica na kojoj su doneseni nijedna ugovorna stranka Konvencije o HS-u nije obavijestila glavnog tajnika WCO-a da zahtijeva upućivanje takvog predmeta Vijeću WCO-a.

               2.3.Predviđeni akti

               Odbor za HS se u skladu s člankom 6. stavkom 2. Konvencije o HS-u obično sastaje dvaput godišnje. Sjednice Odbora za HS u praksi se održavaju u ožujku i rujnu.

               Predložena odluka odnosi se na sljedeće akte koje razmatra i privremeno donosi Odbor za HS te koji podliježu odobrenju Vijeća WCO-a „prešutnim postupkom”:

               (a)objašnjenja kojima se pojašnjava tumačenje napomena, tarifnih brojeva i podbrojeva nomenklature HS-a,

               (b)mišljenja o razvrstavanju koja odražavaju odluke Odbora za HS u pogledu razvrstavanja određenih proizvoda,

               (c)ostali savjeti i preporuke u vezi s razvrstavanjem robe u nomenklaturu HS-a kao što su odluke o razvrstavanju ili druge smjernice Odbora za HS.

               U skladu s člankom 34. stavkom 7. točkom (a) podtočkom iii. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije
                  3
               , carinska tijela država članica opozivaju svoje odluke u pogledu obvezujućih tarifnih informacija (odluke o OTI-u) ako više nisu u skladu s tumačenjem nomenklature HS-a kao rezultat odluka o razvrstavanju, mišljenja o razvrstavanju ili izmjena objašnjenja nomenklature HS-a s učinkom od dana objave Komunikacije Komisije u seriji „C” Službenog lista Europske unije.

               3.Stajalište koje treba zauzeti u ime Unije

               3.1.Praktična ograničenja pri sastavljanju i donošenju stajališta EU-a

               Odbor za Harmonizirani sustav WCO-a na svakom od svojih dvaju godišnjih sastanaka donosi mišljenja o razvrstavanju, odluke o razvrstavanju, izmjene objašnjenja Harmoniziranog sustava ili druge savjete o tumačenju Harmoniziranog sustava te preporuke radi osiguravanja ujednačenosti tumačenja Harmoniziranog sustava u skladu s Konvencijom o Harmoniziranom sustavu.

               S praktičnog gledišta obično nema dovoljno vremena da Unija prije svakog sastanka Odbora za HS službeno donese stajalište u skladu s člankom 218. stavkom 9. UFEU-a. Stoga je Komisija uputila prijedlog okvirne odluke Vijeća o stajalištu koje u ime Unije treba zauzeti u WCO-u u pogledu pitanja povezanih s HS-om
                  4
                i taj je prijedlog trenutačno na razmatranju u Vijeću.

               Međutim, zbog izbijanja bolesti COVID-19, Tajništvo WCO-a obavijestilo je da će se sastanak u rujnu 2020. održati putem pisanih rasprava na internetu.

               Unatoč činjenici da dnevni red tog sastanka nije bio dostupan, a organizacija i format rasprava nisu poznati, očekivalo se da će se točke dnevnog reda prethodnog sastanka (HSC/65 – ožujak 2020.), koji je WCO otkazao zbog globalne pandemije, najvjerojatnije uključiti u dnevni red sastanka u rujnu. U tu je svrhu pripremljen prvi Nacrt odluke Vijeća koji je zatim upućen Vijeću (COM(2020) 427).

               WCO je promijenio datume i dnevni red sastanka Odbora za HS koji će se održati putem interneta od 28. rujna do 30. listopada i uglavnom će obuhvaćati rad Pododbora WCO-a za reviziju koji je održan putem interneta i s radom je završio 21. kolovoza, kao i određene točke koje su već uvrštene u prvi nacrt odluke poslan Vijeću, dok su sve ostale točke iz tog prvog nacrta odluke odgođene za sljedeću sjednicu Odbora za HS. S obzirom na broj točaka za koje će se od Odbora za HS tražiti da donese odluku na tom sastanku i njihove obvezujuće pravne učinke na pravo Unije, smatra se da je potrebna druga odluka Vijeća na temelju članka 218. stavka 9. UFEU-a kojom se dopunjuje prva odluka i utvrđuje stajalište Unije u pogledu točaka za koje će Odbor za HS biti pozvan odlučivati (tj. objašnjenja, smjernice ili drugi savjeti o tumačenju Harmoniziranog sustava).

               3.2.Svrha i sadržaj prijedloga

               Predmetne odluke koje je sastavio Odbor za HS mogu presudno utjecati na sadržaj prava Unije, točnije na Uredbu Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi te na kombiniranu nomenklaturu (KN) priloženu toj Uredbi. Odluke o razvrstavanju, mišljenja o razvrstavanju ili izmjene objašnjenja nomenklature HS-a služe kao potpora razvrstavanju u provedbenim uredbama Komisije o razvrstavanju robe u KN, u napomenama s objašnjenjem KN-a i u odlukama o razvrstavanju koje su donijela carinska tijela država članica. Carinska tijela država članica dužna su opozvati svoje odluke o razvrstavanju ako one više nisu u skladu s tumačenjem nomenklature HS-a koje proizlazi iz tih odluka o razvrstavanju, mišljenja o razvrstavanju ili izmjena objašnjenja HS-a.

               Stoga je primjereno da se stajalište koje treba zauzeti u ime Unije u WCO-u utvrdi Odlukom Vijeća donesenom u skladu s člankom 218. stavkom 9. UFEU-a na temelju prijedloga Komisije.

               Utvrđivanje tih stajališta temelji se na općim kriterijima utvrđenima u Konvenciji o HS-u (opća pravila za tumačenje HS-a) i objektivnim karakteristikama i svojstvima robe.

               Cilj je predloženog stajališta izražavanje stajališta Unije u pogledu razvrstavanja robe u nomenklaturu HS-a. Njezin je cilj i izražavanje stajališta u pogledu mišljenja o razvrstavanju i objašnjenja HS-a koje je sastavio Odbor za HS.

               Savjetovanje s tehničkim stručnjacima iz država članica provedeno je od 2. do 7. rujna 2020. u okviru stručne skupine za carinu. Zaključci stručne skupine u skladu su s predloženim stajalištima, koji se nalaze u Prilogu nacrtu prijedloga Odluke Vijeća.

               Predloženo stajalište EU-a ujedno je u skladu s utvrđenom carinskom politikom i sudskom praksom Suda Europske unije za razvrstavanje robe pri uvozu u skladu s njezinim objektivnim karakteristikama i svojstvima.

               Predloženo stajalište nužno je kako bi EU mogao izraziti stajalište na sljedećoj sjednici Odbora za HS.

               4.Pravna osnova

               4.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali mogu „presudno utjecati na sadržaj propisa koje donese zakonodavac Unije”
                  5
               .

               Stoga je članak 218. stavak 9. UFEU-a postupovnopravna osnova za predloženu odluku o utvrđivanju stajališta koje treba zauzeti u ime Unije u okviru WCO-a u pogledu donošenja objašnjenja, mišljenja o razvrstavanju ili drugih mišljenja kao smjernica za tumačenje HS-a u skladu s Konvencijom o HS-u.

               4.2.Primjena u predmetnom slučaju

               Odbor za Harmonizirani sustav i Vijeće WCO-a tijela su osnovana sporazumom, točnije Međunarodnom konvencijom o Harmoniziranom sustavu nazivlja i brojčanog označavanja robe.

               Akti koje je Odbor za HS pozvan donositi akti su koji proizvode pravne učinke. Nakon što ih odobri Vijeće WCO-a, predviđeni akti mogu presudno utjecati na sadržaj zakonodavstva EU‑a, točnije na: Prilog 1. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi. Naime, u članku 34. stavku 7. točki (a) podtočki iii. Carinskog zakonika Unije
                  6
                propisano je da „carinska tijela opozivaju odluke o OTI-u
                  7
               ... kada više nisu sukladne s tumačenjem... kao rezultat... odluka o razvrstavanju, mišljenja o razvrstavanju ili izmjena objašnjenja nomenklature Harmoniziranog sustava nazivlja i brojčanog označivanja robe donesenih od strane Odbora za HS;”. Takve odluke koje sastavlja Odbor za HS (odluke o razvrstavanju, mišljenja o razvrstavanju ili izmjene objašnjenja nomenklature HS-a) služe kao potpora razvrstavanju u provedbenim uredbama Komisije o razvrstavanju robe u kombiniranu nomenklaturu (KN), u napomenama s objašnjenjem KN-a i u odlukama o razvrstavanju koje su donijela carinska tijela država članica. Predviđenim aktom ne dopunjuje se niti mijenja institucionalni okvir sporazuma.

               Stoga je postupovnopravna osnova za predloženu odluku članak 218. stavak 9. UFEU-a.

               4.3.Materijalnopravna osnova

               4.3.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, konkretno onoj koja je potrebna za glavni ili prevladavajući cilj ili element.

               4.3.2.Primjena u predmetnom slučaju

               S obzirom na to da se glavni cilj i sadržaj predviđenog akta odnosi na Zajedničku carinsku tarifu, materijalnopravna osnova predložene odluke jest članak 31., članak 43. stavak 2. i članak 207. stavak 4. UFEU-a.

               4.4.Zaključak

               Pravna osnova predložene odluke trebali bi biti članak 31., članak 43. stavak 2. i članak 207. stavak 4. UFEU-a u vezi s člankom 218. stavkom 9. UFEU-a.

               5.Utjecaj na proračun

               Prijedlog ne utječe na proračun Europske unije.

               6.Objava predviđenog akta

               Ne primjenjuje se.

               2020/0272 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti na 66. sjednici Odbora za Harmonizirani sustav u okviru Svjetske carinske organizacije u pogledu predviđenog donošenja mišljenja o razvrstavanju, odluka o razvrstavanju, izmjena objašnjenja Harmoniziranog sustava ili drugih savjeta o tumačenju Harmoniziranog sustava i preporuka za osiguravanje ujednačenosti tumačenja Harmoniziranog sustava u skladu s Konvencijom o Harmoniziranom sustavu

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 31., članak 43. stavak 2. i članak 207. stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća 87/369/EEZ
                  8
                Unija je odobrila Međunarodnu konvenciju o Harmoniziranom sustavu nazivlja i brojčanog označavanja robe i njezin Protokol o izmjenama
                  9
                (Konvencija o HS-u) kojom je osnovan Odbor za Harmonizirani sustav (Odbor za HS).

               (2)U skladu s člankom 7. stavkom 1. točkama (b) i (c) Konvencije o HS-u Odbor za HS je, među ostalim, odgovoran za sastavljanje objašnjenja, mišljenja o razvrstavanju, drugih savjeta za tumačenje Harmoniziranog sustava i preporuka za osiguravanje ujednačenosti u tumačenju i primjeni Harmoniziranog sustava.

               (3)Očekuje se da će Odbor za Harmonizirani sustav na svojem rujanskom zasjedanju odlučiti o mišljenjima o razvrstavanju, odlukama o razvrstavanju, izmjenama objašnjenja Harmoniziranog sustava ili drugim savjetima o tumačenju Harmoniziranog sustava i preporukama radi osiguravanja ujednačenosti tumačenja Harmoniziranog sustava u skladu s Konvencijom o Harmoniziranom sustavu.

               (4)Važno je podsjetiti da se, u skladu s ustaljenom sudskom praksom Suda Europske unije, u interesu pravne sigurnosti i jednostavnosti provjere, za utvrđivanje objektivnih karakteristika i svojstava robe u carinske svrhe u načelu traži odlučujući kriterij za razvrstavanje robe u carinske svrhe, kako je definirano u naslovu odgovarajućeg tarifnog broja carinske nomenklature i u pripadajućim napomenama uz odjeljke i poglavlja.

               (5)S obzirom na mišljenja o razvrstavanju, odluke o razvrstavanju, izmjene objašnjenja Harmoniziranog sustava ili druge savjete o tumačenju Harmoniziranog sustava i preporuke za osiguravanje ujednačenosti tumačenja Harmoniziranog sustava u skladu s Konvencijom o Harmoniziranom sustavu, primjereno je utvrditi stajalište koje treba zauzeti u ime Unije jer će, nakon što budu prihvaćena, mišljenja o razvrstavanju, određene odluke o razvrstavanju i izmjene objašnjenja HS-a biti objavljeni u Komunikaciji Komisije u skladu s člankom 34. stavkom 7. točkom (a) podtočkom iii. Uredbe (EU) br. 952/2013 Europskog parlamenta i Vijeća od 9. listopada 2013. te tako postati primjenjive na sve države članice. Stajalište će biti izraženo u Odboru za Harmonizirani sustav,

               DONIJELO JE OVU ODLUKU:

               Članak 1.

               Stajalište koje u ime Europske unije treba zauzeti na 66. sjednici Odbora za Harmonizirani sustav u okviru Svjetske carinske organizacije u pogledu donošenja objašnjenja, mišljenja o razvrstavanju ili drugih savjeta o tumačenju Harmoniziranog sustava i preporuka za osiguravanje ujednačenosti u tumačenju Harmoniziranog sustava u skladu s Konvencijom o Harmoniziranom sustavu, navedeno je u Prilogu.

               Članak 2.

               Predstavnici Unije mogu dogovoriti manje tehničke promjene stajališta iz članka 1. bez daljnje odluke Vijeća.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Nomenklatura HS-a je od uvođenja 1988. revidirana šest puta. Te su revizije stupile na snagu 1996., 2002., 2007., 2012. i 2017. Šesta revizija stupit će na snagu 2022.

                     (2)

                        Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (SL L 198, 20.7.1987., str. 1.).

                     (3)

                        SL L 269, 10.10.2013., str. 1.

                     (4)

                        COM(2020) 196.

                     (5)

                        Presuda Suda od 7. listopada 2014., Njemačka protiv Vijeća, predmet C-399/12, ECLI:EU:C:2014:2258, točke od 61. do 64.

                     (6)

                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije, SL L 269, 10.10.2013., str. 1.

                     (7)

                        Obvezujuća tarifna informacija: odluke o razvrstavanju koje carinska tijela unaprijed dostavljaju gospodarskim subjektima kako bi se osigurala pravna sigurnost u pogledu razvrstavanja i carinskog postupanja s robom koja se uvozi ili izvozi.

                     (8)

                        Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (

                     SL L 198, 20.7.1987., str. 1.

                  ).

                     (9)

                        SL L 198, 20.7.1987., str. 3.

    ---documentbreak---

               EUROPSKA KOMISIJA
            Bruxelles, 21.9.2020.
            COM(2020) 585 final
            PRILOG

            Prijedlogu Odluke Vijeća
            o stajalištu koje u ime Europske unije treba zauzeti na 66. sjednici Odbora za Harmonizirani sustav u okviru Svjetske carinske organizacije u pogledu predviđenog donošenja mišljenja o razvrstavanju, odluka o razvrstavanju, izmjena objašnjenja Harmoniziranog sustava ili drugih savjeta o tumačenju Harmoniziranog sustava i preporuka za osiguravanje ujednačenosti tumačenja Harmoniziranog sustava u skladu s Konvencijom o Harmoniziranom sustavu

               PRILOG

               Ovim se Prilogom dopunjuje Prilog Odluci Vijeća...

               II.2. Izrada korelacijskih tablica između verzija HS-a za 2017. i 2022. (dok. NC2704, NC2749 i NC2753)

               U pogledu korelacijske tablice za podbrojeve 4407.13 i 4407.14 (mješavina drva „S‑P‑F” (smreka, bor i jela) i Hem-fir (zapadnoamerička čuga i jela)) Unija podupire korelacije koje je predložilo Tajništvo WCO-a u stavku 20. dokumenta NC2753.

               U pogledu korelacijske tablice za podbroj 4418.83 (I profili) Unija podupire korelacije koje je predložio Japan u stavku 14. dokumenta NC2753.

               U pogledu korelacijske tablice za podbroj 7019.71 (voali / tanki listovi od staklenih vlakana), Unija napominje da bi jedini transfer iz HS-a za 2017. bio iz podbroja 7019.32.

               U pogledu korelacijske tablice za podbrojeve 8462.62 i 8462.63 (strojevi za kovanje), Unija podupire zadržavanje svih podbrojeva predloženih za transfer navedenih u HS‑u za 2017., uključujući one u uglatim zagradama.

               U pogledu korelacijske tablice za podbroj 8519.81 (aparati za odgovaranje na pozive) Unija podupire prijedlog Tajništva WCO-a iz stavka 26. dokumenta NC2704.

               U pogledu korelacijske tablice za podbroj 8539.51 (LED) Unija podupire zaključak Tajništva WCO-a iz stavka 24. istog dokumenta.

               U pogledu korelacijske tablice za novi podbroj 8541.51 (poluvodički pretvornici) Unija napominje da nema dokaza o dijelovima razvrstanima odvojeno u verziji HS-a za 2017. Stoga nisu potrebni dodatni transferi.

               U pogledu korelacijske tablice za tarifni broj 88.06 (bespilotni zrakoplovi) Unija podržava opciju i. iz stavka 25. dokumenta NC2704.

               Naposljetku, Unija podupire ispravak određenih uredničkih pogrešaka u nacrtu korelacijskih tablica I. i II., kako je utvrđeno u Prilogu dokumentu NC2753.

               III.4.
                     Razvrstavanje u HS za 2022. određenih zbirki i kolekcionarskih artikala od numizmatičkog interesa (zahtjev Tajništva), (dok. NC2711, NC2754)

               Unija bi tri proizvoda razvrstala u novi podbroj 9705.31 HS-a za 2022. Unija napominje da Kanada i Tajništvo WCO-a podržavaju prijedlog Unije da se iz novog dijela (A) stavka 4. drugog stavka objašnjenja HS-a uz tarifni broj 97.05 izbrišu riječi „coins generally known in the trade as ‚ancients‘ or ‚ancient coins‘ ” („kovanice općenito poznate u trgovini kao ‚drevne kovanice‘ ili ‚starinske kovanice‘ ”).

               III.5.
                     Razvrstavanje u HS za 2022. patrona za 3D pisače (zahtjev Tajništva), (dok. NC2712, NC2755)

               Unija podupire prijedlog izmjene objašnjenja HS-a u kojima se navodi da bi patrone 3D pisača s elektroničkim komponentama ili mehaničkim mehanizmima trebalo razvrstati kao dijelove 3D pisača.

               Unija bi proizvode navedene u dokumentima NC2712 i NC2755 razvrstala u tarifni broj 84.85 u HS-u za 2022. kao dijelove 3D pisača s obzirom na prisutnost elektroničkih komponenti za povezivanje s 3D pisačem.

               III.7
                     Izvješće s 57. sjednice Pododbora za reviziju HS-a (dok. NR1434)

               III.8.
                     Pitanja za donošenje odluke (dok. NC2709)

               (a)Prilozi C/4 i D/8 – Izmjene objašnjenja (HS za 2022) (Odjeljak VI.)

               (b)Prilozi C/5, D/9 i D/22 – Izmjene objašnjenja (HS za 2022) (Odjeljak VII.)

               (c)Prilozi C/8 i D/12 – Izmjene objašnjenja na temelju članka 16. Preporuke od 28. lipnja 2019. (Odjeljak XIII.)

               (d)Prilozi C/13 i D/17 – Izmjene objašnjenja na temelju članka 16. Preporuke od 28. lipnja 2019. (Odjeljak XX.)

               (e)Prilozi C/14 i D/18 – Moguće izmjene objašnjenja u pogledu određene opreme za zabavne parkove (prijedlog SAD-a)

               Unija se slaže sa svim predloženim izmjenama u dokumentima.

               (f)Prilozi C/1 i D/5 – Moguće izmjene objašnjenja uz tarifni broj 15.09 u odnosu na ostala djevičanska maslinova ulja i uz tarifni broj 15.15 u odnosu na primjere masti i ulja mikrobnog podrijetla

               U pogledu objašnjenja HS-a uz tarifni broj 15.09, Unija podupire prijedlog EU-a (opcija 2.) i novi kanadski prijedlog (opcija 3.). U točki (D) podtočki 2. Unija podupire upotrebu izraza „or” („ili”) (opcija 2.) umjesto „and/or” („i/ili”).

               U pogledu objašnjenja HS-a uz tarifni broj 15.15, Unija podupire upotrebu izraza „single cell organism” („jednostanični organizam”) (opcija 1.) i izraza „or” („ili”) (opcija 2.) umjesto izraza „and/or” „i/ili”. U primjerima (a) i (b) Unija podupire upotrebu izraza „obtained from” („dobiveno od”) (opcija 2.).

               (g)Prilozi C/3 i D/7 – Moguće izmjene objašnjenja u pogledu izraza „placebos” („placeba”) i „double-blinded clinical trial kits” („klinički kitovi za dvostruko-slijepo ispitivanje”) iz tarifnog broja 30.06 (zahtjev Australije)

               U pogledu rečenice „The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials.” („Placeba iz ovog tarifnog broja uključuju [kontrolna cjepiva] [kontrolirana cjepiva] [cjepiva koja se koriste kao kontrolne tvari i] koja su licencirana za uporabu u priznatim kliničkim ispitivanjima.”), Unija ne podupire dodavanje te rečenice tekstu stavke 12. objašnjenja HS-a uz tarifni broj 30.06 jer je nejasno koja je vrsta tvari njome opisana. Ako ostale ugovorne stranke odluče dodati tu rečenicu, Unija podupire izraz „vaccines which are used as control substances” („cjepiva koja se koriste kao kontrolne tvari”) (opcija 3.) ili, ako je potrebna fleksibilnost, izraz „control vaccines” („kontrolna cjepiva”) (opcija 1.).

               U pogledu rečenice „[Active ingredients to be trialled can include herbal medicinal products [for therapeutic or prophylactic uses].]” („[Aktivni sastojci koji se ispituju mogu uključivati biljne lijekove [za terapijsku ili profilaktičnu uporabu].]”) Unija ostaje otvorena za dodavanje teksta, ali ne podržava otvoreni popis primjera koje je predložila delegacija SAD-a.

               (h)Prilozi C/6 i D/10 – Izmjene objašnjenja na temelju članka 16. Preporuke od 28. lipnja 2019. (Odjeljak IX.)

               Unija podržava predloženo dodavanje objašnjenja za podbrojeve 4412.41, 4412.42 i 4412.49. Unija zahtijeva da se predloženi tekst dodatno analizira i poboljša kako bi bio u skladu s postojećim praksama razvrstavanja u Uniji (na primjer, smjer furnira).

               (i)Prilozi C/7 i D/11 – Izmjene objašnjenja na temelju članka 16. Preporuke od 28. lipnja 2019. (odjeljci XI. i XII.)

               Unija podržava da se na popis primjera elektroničkih tkanina dodaju „paraseismic wall covering” („protupotresne zidne obloge”) i „geotextiles” („geotekstil”). Kad je riječ o tekstu s izrazom „geotextiles” („geotekstili”), Unija podupire tekst „a sensor made of fibres or at least being fully integrated in the fibres” („senzor izrađen od vlakana ili barem potpuno integriran u vlakna”) (opcija 2.), kako je prethodno predložila Unija.

               Unija podupire privremeno donošenje tekstova koje je odobrio Pododbor za reviziju HS-a (RSC).

               (j)Prilozi C/12 i D/16 – Izmjene objašnjenja na temelju članka 16. Preporuke od 28. lipnja 2019. (Odjeljak XVII.)

               Unija podupire dodavanje upućivanja na trajno integrirane kamere u stavku 3. objašnjenja HS-a uz tarifni broj 88.06, pod uvjetom da se mišljenje o razvrstavanju bespilotnih letjelica s integriranom kamerom u tarifni broj 85.25 preispita i uskladi s HS-om za 2022. i objašnjenjima HS-a.

               U pogledu stavka 4. objašnjenja HS-a uz tarifni broj 88.06, Unija podupire prijedlog Kine uz dodatne tehničke kriterije koje je uvela Unija (druga mogućnost).

               (k)Prilozi C/15 i D/19 – Moguća izmjena objašnjenja poglavlja 97 u pogledu određenih predmeta kulturne vrijednosti (prijedlog Sjedinjenih Američkih Država)

               Unija ne podržava popis predmeta koji su navedeni kao primjeri jer su vrlo specifični i ograničeni na objašnjenje obuhvaćenih proizvoda koje treba razvrstati u podbroj 9705.10.

               Unija nadalje napominje da se navedenim definicijama i primjerima ne razjašnjava, primjerice, razvrstavanje za „traditional national costumes” („tradicionalne narodne nošnje”) ili „old cars” („stari automobili”).

               (l)Prilozi C/16 i D/20 – Izmjene objašnjenja općeg pravila (HS za 2022.)

               Unija podupire izvorni prijedlog Tajništva WCO-a (opcija 1., upotreba izraza „merely” („samo”), ali ostaje otvorena u pogledu „izraza not further worked than” („ne drukčije obrađeno”)) i traži usklađivanje tekstova na engleskom i francuskom jeziku.

               III.9.
                     Moguća izmjena objašnjenja uz tarifni broj 71.04 u pogledu sintetičkih dijamanata (prijedlog u pogledu postupka Kimberley) (dok. NC2757)

               Unija podržava predloženu izmjenu novog trećeg stavka tarifnog broja 71.04 i dodavanje novog stavka 3. objašnjenja za podbroj 7104.91.

               III.10.
                     Razvrstavanje elementa mikroelektromehaničkih sustava (MEMS) u HS-u za 2022. (prijedlog Tajništva)

               Unija bi proizvod razvrstala u tarifni broj 85.41.


               EUROPSKA KOMISIJA
            Bruxelles, 22.9.2020.
            COM(2020) 576 final
            2020/0263(NLE)
            Prijedlog
            ODLUKE VIJEĆA
            o potpisivanju, u ime Europske unije, i privremenoj primjeni Sporazuma o izmjeni Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu pristupanja Nezavisne Države Samoe i Salomonovih Otoka te budućih pristupanja drugih pacifičkih otočnih država

               OBRAZLOŽENJE

               1.KONTEKST PRIJEDLOGA

               1.1.Razlozi i ciljevi prijedloga

               Prijedlog odluke Vijeća u prilogu pravni je instrument za potpisivanje i privremenu primjenu Sporazuma o izmjeni Privremenog sporazuma o partnerstvu između Europske unije, s jedne strane, i pacifičkih država, s druge strane, u skladu s člankom 218. stavkom 5. UFEU-a.

               Vijeće je 12. lipnja 2002. ovlastilo Komisiju da otvori pregovore za sklapanje sporazumâ o gospodarskom partnerstvu (SGP) sa Skupinom afričkih, karipskih i pacifičkih država (AKP).

               Unija je 30. srpnja 2009. potpisala Privremeni sporazum o partnerstvu između Europske zajednice, s jedne strane, i pacifičkih država, s druge strane
                  1
                („Privremeni sporazum o partnerstvu”), kojim se uspostavlja okvir za sporazum o gospodarskom partnerstvu.

               Sporazum ima sljedeće ciljeve:

               (a)omogućiti pacifičkim državama da iskoriste poboljšani pristup tržištu koji nudi EU;

               (b)promicati održiv razvoj i postupnu integraciju pacifičkih država u svjetsko gospodarstvo;

               (c)uspostaviti područje slobodne trgovine između stranaka na temelju zajedničkog interesa postupnom liberalizacijom trgovine u skladu s primjenjivim pravilima WTO-a i načelom asimetrije, uzimajući u obzir posebne potrebe i ograničenja kapaciteta pacifičkih država, u smislu razina i vremenskog okvira za obveze;

               (d)uspostaviti odgovarajuće mehanizme za rješavanje sporova; i

               (e)uspostaviti odgovarajuće institucionalne mehanizme.

               Privremeni sporazum o partnerstvu privremeno se primjenjuje između Unije i Papue Nove Gvineje od 20. prosinca 2009., a između Unije i Republike Fidži od 28. srpnja 2014.

               Člankom 80. Privremenog sporazuma o partnerstvu predviđa se da druge pacifičke otočne države mogu pristupiti Sporazumu na temelju ponude za pristup tržištu u skladu s člankom XXIV. GATT-a iz 1994. U skladu s tim Nezavisna Država Samoa i Salomonovi Otoci pristupili su Privremenom sporazumu o partnerstvu 21. prosinca 2018.
                  2
               , odnosno 7. svibnja 2020.
                  3
               , te ga privremeno primjenjuju od 31. prosinca 2018., odnosno od 17. svibnja 2020. U tijeku su postupci stranaka u vezi s pristupanjem Kraljevine Tonge, koja je izrazila interes za pristupanje Privremenom sporazumu o partnerstvu.

               Nakon pristupanja Samoe i Salomonovih Otoka potrebno je izmijeniti Privremeni sporazum o partnerstvu kako bi se te zemlje navele kao stranke Privremenog sporazuma o partnerstvu. Slične tehničke izmjene morat će se unijeti u Privremeni sporazum o partnerstvu svaki put kada mu pristupi neka od pacifičkih otočnih država.

               1.2.Odbor za trgovinu SGP-a

               Člankom 68. Privremenog sporazuma o partnerstvu osniva se Odbor za trgovinu, koji se sastoji od predstavnika stranaka (EU i pacifičke države).

               Odbor za trgovinu rješava sva pitanja koja su bitna za provedbu Privremenog sporazuma o partnerstvu. U obavljanju svojih funkcija Odbor za trgovinu može:

               (a)osnovati i nadgledati posebne odbore ili tijela potrebne za provedbu Sporazuma;

               (b)sastati se u svako doba koje stranke dogovore;

               (c)razmatrati sva pitanja iz Sporazuma i poduzimati odgovarajuće radnje u obavljanju svojih funkcija; i

               (d)donositi odluke ili davati preporuke u slučajevima predviđenima Sporazumom.

                  Člankom 78. (klauzula o reviziji) predviđa se da Odbor za trgovinu može, prema potrebi, preispitati Privremeni sporazum o partnerstvu, njegovu provedbu, funkcioniranje i izvršavanje te strankama iznijeti odgovarajuće prijedloge za njegovu izmjenu.

               Rezultati šestog i sedmog sastanka Odbora za trgovinu

               Stranke Privremenog sporazuma o partnerstvu (EU, Papua Nova Gvineja, Fidži) te Nezavisna Država Samoa, Salomonovi Otoci i Tonga kao promatrači razmijenili su 24. listopada 2018. mišljenja o području primjene tehničkih izmjena koje je potrebno uvesti nakon pristupanja i o postupku za njihovo uvođenje.

               Stranke su dogovorile da je područje primjene izmjena ograničeno na navođenje pacifičke države pristupnice kao stranke Privremenog sporazuma o partnerstvu i uvrštenje njezine ponude za pristup tržištu u Prilog II. Sporazumu (carinske pristojbe na proizvode podrijetlom iz stranke EU). U pogledu postupka stranke su navele da Odbor za trgovinu trenutačno nema ovlast za uvođenje takvih izmjena (pravna osnova na temelju Privremenog sporazuma o partnerstvu nije dovoljna). Stranke su razmijenile mišljenja o sljedećim trima postupovnim mogućnostima.

               1. mogućnost – smatrati da su dotične izmjene implicitno uvedene u Privremeni sporazum o partnerstvu na temelju pristupanja (članak 80.), pa ih nije potrebno izričito uvesti posebnim postupkom.

               2. mogućnost – Odbor za trgovinu mogao bi dati izjavu o tome kako tumačiti Privremeni sporazum o partnerstvu nakon pristupanja u pogledu potrebnih tehničkih izmjena. Članak 68. stavak 4. točka (c) pruža pravnu osnovu za takvu izjavu.

               3. mogućnost – stranke bi mogle izmijeniti članak 80. Privremenog sporazuma o partnerstvu kako bi Odboru za trgovinu dodijelile ovlast za donošenje potrebnih odluka s obzirom na novo pristupanje.

               Odbor za trgovinu složio se da bi se trećom mogućnošću pružila pravna sigurnost te se obvezao preporučiti strankama da na odgovarajući način izmijene članak 80. Nakon sedmog sastanka održanog 3. i 4. listopada 2019. Odbor za trgovinu donio je preporuku u tu svrhu u skladu sa stajalištem koje treba zauzeti u ime Unije (Odluka Vijeća (EU) 2019/1707 od 17. lipnja 2019., SL L 260, 11.10.2019., str. 45.).

               1.3.Dosljednost s postojećim odredbama politike u tom području

               Ovim se prijedlogom provodi Sporazum o partnerstvu između članica Skupine afričkih, karipskih i pacifičkih država (AKP), s jedne strane, i Europske zajednice i njezinih država članica, s druge strane („Sporazum o partnerstvu između AKP-a i EU-a” ili Sporazum iz Cotonoua)
                  4
               , koji je pravna osnova Privremenog sporazuma o partnerstvu.

               Pristupanjem drugih pacifičkih država Privremenom sporazumu o partnerstvu jača se pravni okvir trgovinskih odnosa EU-a s partnerskim zemljama, olakšava uzajamna trgovina i uključivanje u svjetsko gospodarstvo. Osim toga, njime te države postaju dio režima zajedničkih pravila i institucija uspostavljenog Sporazumom.

               1.4.Dosljednost u odnosu na druge politike Unije

               Riječ je o trgovinskom sporazumu kojim se pridonosi skladnom razvoju svjetske trgovine, kojim se novim državama pristupnicama daje asimetričan pristup tržištu, omogućuje da zaštite osjetljive sektore od liberalizacije i pružaju brojne zaštitne mjere i klauzula za zaštitu novih industrija. Sporazum sadržava i odredbe o pravilima o podrijetlu kojima se olakšava izvoz iz tih država u EU. Sadržava i odredbe o održivom razvoju (članak 3.) kojima stranke ponovno potvrđuju da je cilj održivog razvoja sastavni dio odredaba Sporazuma, u skladu sa sveobuhvatnim ciljevima i načelima utvrđenima u Sporazumu iz Cotonoua, a posebno s općom obvezom smanjenja i naposljetku iskorjenjivanja siromaštva na način koji je u skladu s ciljevima održivog razvoja. Tim se odredbama pridonosi cilju usklađenosti politika radi razvoja i one su u skladu s člankom 208. stavkom 2. UFEU-a.

               2.PRAVNI ELEMENTI PRIJEDLOGA

               2.1.Pravna osnova

               Pravna osnova za ovu Odluku Vijeća jest Ugovor o funkcioniranju Europske unije, posebno njegov članak 207. stavak 4. prvi podstavak, u vezi s njegovim člankom 218. stavkom 5.

               2.2.Supsidijarnost (za neisključivu nadležnost)

               U skladu s člankom 3. UFEU-a zajednička trgovinska politika u isključivoj je nadležnosti Unije.

               2.3.Proporcionalnost

               Ovaj je prijedlog nužan za ispunjenje međunarodnih obveza Unije kako su utvrđene u Sporazumu o partnerstvu između AKP-a i EU-a, osobito u pogledu sklapanja novih trgovinskih aranžmana usklađenih s pravilima WTO-a kojima se postupno uklanjaju prepreke trgovini između stranaka te potiče suradnja s pacifičkim državama u svim trgovinski relevantnim područjima.

               2.4.Odabir instrumenta

               Ne postoji drugi pravni instrument koji bi se mogao upotrijebiti za postizanje ciljeva iz ovog prijedloga.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               3.1.Procjena učinka

               U razdoblju od 2003. do 2007. provedena je procjena učinka sporazumâ o gospodarskom partnerstvu između EU-a i AKP-a na održivost. Europska komisija objavila je 2002. referentne uvjete za taj projekt u okviru otvorenog poziva na podnošenje ponuda. Kao rezultat tog poziva na podnošenje ponuda u kolovozu 2002. društvu PwC France dodijeljen je petogodišnji okvirni ugovor. Nacrt konačnog izvješća procjene učinka na održivost predstavljen je europskim dionicima tijekom sastanka u svrhu dijaloga s civilnim društvom u EU-u koji je Europska komisija organizirala 23. ožujka 2007. u Bruxellesu, u Belgiji.

               3.2.Primjerenost i pojednostavnjenje propisa

                  Odobrenje sporazuma o izmjeni Privremenog sporazuma o partnerstvu ne podliježe postupcima Programa za primjerenost i učinkovitost propisa (REFIT), ne podrazumijeva nikakve troškove za mala i srednja poduzeća Unije i nije problematično s gledišta digitalnog okruženja.

               3.3.Temeljna prava

                  Prijedlog ne utječe na zaštitu temeljnih prava u Uniji.

               4.UTJECAJ NA PRORAČUN

                  Predložena odluka nema utjecaja na proračun.

               5.DRUGI ELEMENTI

               5.1.Detaljno obrazloženje posebnih odredaba prijedloga

               Člankom 1. prijedloga odobrava se potpisivanje Sporazuma o izmjeni Privremenog sporazuma o partnerstvu u ime Unije.

               Člankom 2. Glavno tajništvo Vijeća ovlašćuje se za izdavanje punomoći za potpisivanje Sporazuma o izmjeni Privremenog sporazuma o partnerstvu.

               Člankom 3. utvrđuje se da se Sporazum o izmjeni Privremenog sporazuma o partnerstvu primjenjuje privremeno.

               U članku 4. određuje se datum stupanja na snagu ove Odluke.

               2020/0263 (NLE)

               Prijedlog

               ODLUKE VIJEĆA

               o potpisivanju, u ime Europske unije, i privremenoj primjeni Sporazuma o izmjeni Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu pristupanja Nezavisne Države Samoe i Salomonovih Otoka te budućih pristupanja drugih pacifičkih otočnih država

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Vijeće je 12. lipnja 2002. ovlastilo Komisiju da otvori pregovore o sporazumima o gospodarskom partnerstvu sa Skupinom afričkih, karipskih i pacifičkih država (AKP)
                  5
               .

               (2)Privremeni sporazum o partnerstvu između Europske zajednice, s jedne strane, i pacifičkih država, s druge strane
                  6
                („Privremeni sporazum o partnerstvu”), kojim se uspostavlja okvir za Sporazum o gospodarskom partnerstvu, koji je potpisan u Londonu 30. srpnja 2009. Privremeni sporazum o partnerstvu privremeno se primjenjuje između Unije i Papue Nove Gvineje od 20. prosinca 2009., a između Unije i Fidžija od 28. srpnja 2014.

               (3)Člankom 80. Privremenog sporazuma o partnerstvu predviđa se pristupanje drugih pacifičkih otočnih država. Vijeće je Odlukom (EU) 2018/1908
                  7
                odobrilo pristupanje Samoe, a Odlukom (EU) 2020/409
                  8
                pristupanje Salomonovih Otoka, Privremenom sporazumu o partnerstvu. Samoa je pristupila Privremenom sporazumu o partnerstvu 21. prosinca 2018. te ga privremeno primjenjuje od 31. prosinca 2018., a Salomonovi Otoci pristupili su Privremenom sporazumu o partnerstvu 7. svibnja 2020. te ga privremeno primjenjuju od 17. svibnja 2020.

               (4)Nakon pristupanja Samoe i Salomonovih Otoka, zbog pravne sigurnosti potrebno je izmijeniti Privremeni sporazum o partnerstvu kako bi se te zemlje navele kao stranke Privremenog sporazuma o partnerstvu. Slična izmjena morat će se unijeti u Privremeni sporazum o partnerstvu svaki put kada neka od pacifičkih otočnih država pristupi Sporazumu.

               (5)Člankom 68. Privremenog sporazuma o partnerstvu osniva se Odbor za trgovinu koji se bavi svim pitanjima bitnima za provedbu Sporazuma. Primjereno je ovlastiti Odbor za trgovinu da donosi odluke o svim izmjenama Privremenog sporazuma o partnerstvu koje bi mogle biti potrebne nakon pristupanja drugih pacifičkih otočnih država.

               (6)Odlukom (EU) 2019/1707
                  9
                Vijeće je odlučilo o stajalištu koje treba zauzeti u ime Unije u okviru Odbora za trgovinu u pogledu tih izmjena, o kojima je postignut dogovor na sedmom sastanku Odbora za trgovinu održanom 4. listopada 2019.

               (7)Stoga bi Sporazum o izmjeni Privremenog sporazuma o partnerstvu trebalo potpisati u ime Unije, podložno njegovu kasnijem sklapanju.

               (8)Budući da se člankom 76. stavkom 2. Privremenog sporazuma o partnerstvu predviđa njegova privremena primjena do njegova stupanja na snagu, Sporazum o izmjeni Privremenog sporazuma o partnerstvu trebao bi se primjenjivati privremeno,

               DONIJELO JE OVU ODLUKU:

               Članak 1.

               1.Potpisivanje Sporazuma o izmjeni Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu pristupanja Nezavisne Države Samoe i Salomonovih Otoka te budućih pristupanja drugih pacifičkih otočnih država, odobrava se u ime Unije, podložno sklapanju navedenog sporazuma.

               2.Tekst Sporazuma koji se potpisuje priložen je ovoj Odluci.

               Članak 2.

               Glavno tajništvo Vijeća izdaje za osobu ili osobe koje odredi pregovarač Sporazuma punomoć za potpisivanje Sporazuma, podložno njegovu sklapanju.

               Članak 3.

               Sporazum se primjenjuje privremeno, u skladu s člankom 76. stavkom 2. Privremenog sporazuma o partnerstvu, od dana njegova potpisivanja, do njegova stupanja na snagu.

               Članak 4.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća od 13. srpnja 2009. o potpisivanju i privremenoj primjeni Privremenog sporazuma o partnerstvu između Europske zajednice, s jedne strane, i pacifičkih država, s druge strane (SL L 272, 16.10.2009., str. 1.).

                     (2)

                        SL L 333, 28.12.2018., str. 1.

                     (3)

                        SL L 85, 20.3.2020., str. 1.

                     (4)

                        SL L 287, 4.11.2010., str. 3. Sporazum kako je izmijenjen Sporazumom potpisanim u Luxembourgu 25. lipnja 2005. (SL L 209, 11.8.2005., str. 27.) i Sporazumom potpisanim u Ouagadougouu 22. lipnja 2010. (SL L 287, 4.11.2010., str. 3.).

                     (5)

                        Direktive Vijeća za pregovore o sporazumima o gospodarskom partnerstvu sa zemljama i regijama AKP-a (9930/02 (DG E II) HH/sg).

                     (6)

                        SL L 272, 16.10.2009., str. 2.

                     (7)

                        Odluka Vijeća (EU) 2018/1908 od 6. prosinca 2018. o pristupanju Samoe Privremenom sporazumu o partnerstvu između Europske zajednice, s jedne strane, i pacifičkih država, s druge strane (SL L 333, 28.12.2018., str. 1.).

                     (8)

                        Odluka Vijeća (EU) 2020/409 od 17. veljače 2020. o pristupanju Salomonovih Otoka Privremenom sporazumu o partnerstvu između Europske zajednice, s jedne strane, i pacifičkih država, s druge strane (SL L 85, 20.3.2020., str. 1.).

                     (9)

                        Odluka Vijeća (EU) 2019/1707 od 17. lipnja 2019. o stajalištu koje treba zauzeti u ime Europske unije u okviru Odbora za trgovinu osnovanog na temelju Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu preporuke za određene izmjene Sporazuma kako bi se uzelo u obzir pristupanje Samoe i buduća pristupanja ostalih pacifičkih otočnih država (SL L 260, 11.10.2019., str. 45.).

    ---documentbreak---

               EUROPSKA KOMISIJA
            Bruxelles, 22.9.2020.
            COM(2020) 576 final
            PRILOG

            Prijedlogu odluke Vijeća
            o potpisivanju, u ime Europske unije, i privremenoj primjeni Sporazuma o izmjeni Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu pristupanja Nezavisne Države Samoe i Salomonovih Otoka te budućih pristupanja drugih pacifičkih otočnih država

               SPORAZUM

               o izmjeni Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu pristupanja Nezavisne Države Samoe i Salomonovih Otoka te budućih pristupanja drugih pacifičkih otočnih država

               EUROPSKA UNIJA,

               s jedne strane, i

               REPUBLIKA FIDŽI (dalje u tekstu „Fidži”),

               NEZAVISNA DRŽAVA PAPUA NOVA GVINEJA (dalje u tekstu „Papua Nova Gvineja”),

               NEZAVISNA DRŽAVA SAMOA, (dalje u tekstu „Samoa”) i

               SALOMONOVI OTOCI (dalje u tekstu „Salomonovi Otoci”),

               dalje u tekstu navedeni i kao „pacifičke države”,

               s druge strane,

               UZIMAJUĆI U OBZIR Privremeni sporazum o partnerstvu između Europske zajednice, s jedne strane, i pacifičkih država, s druge strane
                  1
                („Privremeni sporazum o partnerstvu”), kojim se uspostavlja okvir za Sporazum o gospodarskom partnerstvu, potpisan u Londonu 30. srpnja 2009., i koji se privremeno primjenjuje između Europske unije i Papue Nove Gvineje od 20. prosinca 2009., a između Europske unije i Fidžija od 28. srpnja 2014.,

               UZIMAJUĆI U OBZIR činjenicu da se člankom 80. Privremenog sporazuma o partnerstvu predviđa da druge pacifičke otočne države mogu pristupiti Sporazumu na temelju ponude za pristup tržištu u skladu s člankom XXIV. GATT-a iz 1994.,

               UZIMAJUĆI U OBZIR činjenicu da su polaganjem svojih akata o pristupanju Samoa i Salomonovi Otoci pristupili Privremenom sporazumu o partnerstvu 21. prosinca 2018., odnosno 7. svibnja 2020., i stoga postali ugovorne stranke Sporazuma,

               UZIMAJUĆI U OBZIR činjenicu da se Privremeni sporazum o partnerstvu privremeno primjenjuje između Europske unije i Samoe od 31. prosinca 2018. te između Europske unije i Salomonovih Otoka od 17. svibnja 2020.,

               UZIMAJUĆI U OBZIR preporuku Odbora za trgovinu osnovanog Privremenim sporazumom o partnerstvu od 4. listopada 2019. u pogledu izmjena koje će se morati unijeti u Sporazum kako bi se uzelo u obzir pristupanje pacifičkih otočnih država Privremenom sporazumu o partnerstvu,

               PONOVNO POTVRĐUJUĆI svoju predanost provedbi Privremenog sporazuma o partnerstvu i želeći zajednički raditi na postizanju ciljeva Sporazuma,

               ŽELEĆI olakšati pristupanje drugih pacifičkih otočnih država Privremenom sporazumu o partnerstvu te ih obuhvatiti pogodnostima Sporazuma,

               ODLUČILI SU SKLOPITI OVAJ SPORAZUM:

               Članak 1.

               Izmjena Privremenog sporazuma o partnerstvu

               Privremeni sporazum o partnerstvu između Europske zajednice, s jedne strane, i pacifičkih država, s druge strane mijenja se kako slijedi:

               1.u članku 70. stavak 1. zamjenjuje se sljedećim:

               „1.
                     Za potrebe ovog Sporazuma „ugovorne stranke” su Europska zajednica, dalje u tekstu „stranka EZ”, s jedne strane, i Papua Nova Gvineja, Republika Fidži, Nezavisna Država Samoa i Salomonovi Otoci, dalje u tekstu „pacifičke države”, s druge strane.”;

               2.u članku 80. dodaje se sljedeći stavak 3.:

               „3.
                     Odbor za trgovinu može donijeti odluku o svim izmjenama Sporazuma koje bi mogle biti potrebne nakon pristupanja još jedne pacifičke otočne države.”.

               Članak 2.

               Stupanje na snagu

               1.Ovaj Sporazum stupa na snagu pod uvjetima koji su jednaki onima iz članka 76. stavka 1. Privremenog sporazuma o partnerstvu.

               2.Ovaj Sporazum privremeno se primjenjuje pod uvjetima koji su jednaki onima iz članka 76. stavka 2. Privremenog sporazuma o partnerstvu.

               Članak 3.

               Vjerodostojni tekstovi

               Ovaj je Sporazum sastavljen u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               U POTVRDU TOGA, opunomoćenici potpisani u nastavku, propisno ovlašteni u tu svrhu, potpisali su ovaj Sporazum.

               Sastavljeno u [grad] [datum].

               Za Europsku uniju

               Za Republiku Fidži

               Za Nezavisnu Državu Papuu Novu Gvineju

               Za Nezavisnu Državu Samou

               Za Salomonove Otoke

                     (1)

                        SL L 272, 16.10.2009., str. 2.


               EUROPSKA KOMISIJA
            Bruxelles, 24.9.2020.
            COM(2020) 584 final
            2020/0270(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Odboru za partnerstvo osnovanom Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u vezi s izmjenom popisa osoba koje će obavljati dužnost arbitra u postupcima rješavanja sporova

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Odboru za partnerstvo osnovanom Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane („Sporazum”), u vezi s predviđenim donošenjem odluke o izmjeni popisa osoba koje će obavljati dužnost arbitra u postupcima rješavanja sporova.

               2.Kontekst prijedloga

               2.1.Sporazum

               Sporazumom se nastoji proširiti postojeća široka bilateralna suradnja u području gospodarstva, trgovine i politike te u sektorskim politikama, čime se osigurava dugoročni temelj za daljnji razvoj odnosa između EU-a i Armenije. Jačanjem političkog dijaloga i poboljšavanjem suradnje u nizu područja, Sporazum služi kao temelj za djelotvorniju bilateralnu suradnju s Armenijom.

               Odlukom Vijeća (EU) 2018/104 od 20. studenoga 2017. odobreno je potpisivanje Sporazuma i njegova privremena primjena u skladu s člankom 385. Sporazuma. Sporazum se privremeno primjenjuje od 1. lipnja 2018.

               2.2.Odbor za partnerstvo

               U skladu s člankom 363. stavkom 7. Sporazuma Odbor za partnerstvo sastaje se u posebnom sastavu kako bi riješio sva pitanja povezana s glavom VI. Sporazuma (Trgovina i pitanja povezana s trgovinom). U skladu s člankom 363. stavcima 1. i 6. Sporazuma Odbor za partnerstvo pomaže Vijeću za partnerstvo u obavljanju njegovih dužnosti i poslova. Ima ovlast donositi odluke u područjima za koja mu je Vijeće za partnerstvo prenijelo svoje ovlasti i u slučajevima predviđenima ovim Sporazumom. Te su odluke obvezujuće za stranke Sporazuma, koje poduzimaju odgovarajuće mjere za njihovu provedbu.

               2.3.Predviđeni akt Odbora za partnerstvo

               Arbitražnim postupkom iz glave VI. poglavlja 13. Sporazuma predviđeno je da ako stranke ne uspiju riješiti spor savjetovanjima, stranka koja je zatražila savjetovanja može zatražiti osnivanje arbitražnog vijeća. Člankom 339. stavkom 1. Sporazuma propisuje se da Odbor za partnerstvo na temelju prijedloga stranaka utvrdi popis od najmanje 15 osoba koje žele i mogu obavljati dužnost arbitra. Popis se sastoji od tri potpopisa: jednog potpopisa za svaku stranku i jednog potpopisa osoba koje nisu državljani nijedne stranke i koje mogu obavljati dužnost predsjednika arbitražnog vijeća. Na svakom potpopisu nalazi se najmanje pet osoba. Odbor za partnerstvo osigurava i da se popis uvijek vodi na toj razini.

               Arbitri i predsjednici koje su predložile Unija i Republika Armenija moraju imati specijalizirano stručno znanje u području prava, međunarodne trgovine i drugih pitanja povezanih s odredbama iz glave VI. Sporazuma te ispunjavati zahtjev neovisnosti kako je utvrđen u članku 339. stavku 2. Sporazuma.

               Na temelju toga popis arbitara utvrđen je odlukom koju je 17. listopada 2019. donio Odbor za partnerstvo u sastavu zaduženom za trgovinu. Međutim, jedan od pet kandidata arbitara iz Republike Armenije više ne ispunjava zahtjev neovisnosti naveden u članku 339. stavku 2. Sporazuma.

               Republika Armenija predložila je novog kandidata arbitra koji ima specijalizirano stručno znanje u području prava, međunarodne trgovine i drugih pitanja povezanih s odredbama iz glave VI. Sporazuma te se od njega očekuje da ispuni zahtjev neovisnosti kako je utvrđen u članku 339. stavku 2. Sporazuma.

               Stoga je svrha predviđenog akta utvrditi stajalište Unije u vezi s donošenjem odluke Odbora za partnerstvo o izmjeni popisa osoba koje žele i mogu obavljati dužnost arbitra u postupcima rješavanja sporova zamjenom jednog od pet kandidata arbitara iz Republike Armenije koji više ne ispunjava uvjete iz članka 339. stavka 2. Sporazuma novim kandidatom kojeg je predložila Republika Armenija.

               3.Stajalište koje treba zauzeti u ime Unije

               Cilj stajališta koje treba zauzeti u ime Unije jest izmijeniti popis osoba koje žele i mogu obavljati dužnost arbitra u postupcima rješavanja sporova.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               4.1.2.Primjena na ovaj predmet

               Odbor za partnerstvo jest tijelo osnovano na temelju Sporazuma. Odluka koju Odbor za partnerstvo treba donijeti bit će obvezujuća prema međunarodnom pravu u skladu s člankom 363. stavkom 6. Sporazuma. Predviđenim aktom ne dopunjuje se niti mijenja institucionalni okvir Sporazuma. Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije.

               4.2.2.Primjena na ovaj predmet

               Glavni cilj i sadržaj predviđenog akta odnose se na osiguravanje provedbe zajedničke trgovinske politike Unije.

               Stoga materijalnu pravnu osnovu predložene odluke čine članak 207. stavak 3. i članak 207. stavak 4. prvi podstavak.

               4.3.Zaključak

               Pravna osnova predložene odluke trebali bi biti članak 207. stavak 3. i članak 207. stavak 4. prvi podstavak, u vezi s člankom 218. stavkom 9. UFEU-a.

               2020/0270 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Odboru za partnerstvo osnovanom Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u vezi s izmjenom popisa osoba koje će obavljati dužnost arbitra u postupcima rješavanja sporova

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sveobuhvatni i pojačani sporazum o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane
                  1
                („Sporazum”) potpisan je u ime Unije u skladu s Odlukom Vijeća (EU) 2018/104
                  2
                i privremeno se primjenjuje od 1. lipnja 2018.

               (2)Na temelju članka 339. stavka 1. Sporazuma Odbor za partnerstvo utvrdio je na sastanku 17. listopada 2019. popis od 15 osoba koje žele i mogu obavljati dužnost arbitra („popis arbitara”).

               (3)Armenija je obavijestila Uniju da jedan od arbitara kojeg je predložila više ne ispunjava uvjete utvrđene u članku 339. stavku 2. Sporazuma te bi ga stoga trebalo zamijeniti.

               (4)Kako bi se osiguralo funkcioniranje odredaba Sporazuma koje se privremeno primjenjuju, Odbor za partnerstvo treba donijeti odluku o izmjeni popisa arbitara.

               (5)Primjereno je utvrditi stajalište koje u ime Unije treba zauzeti u Odboru za partnerstvo jer će nacrt odluke biti obvezujući za Uniju,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u okviru Odbora za partnerstvo Sveobuhvatnog i pojačanog sporazuma o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u pogledu izmjene popisa osoba koje žele i mogu obavljati dužnost arbitra u skladu s člankom 339. stavcima 1. i 2. Sporazuma temelji se na nacrtu odluke Odbora za partnerstvo priloženom ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 23, 26.1.2018., str. 4.

                     (2)

                        Odluka Vijeća (EU) 2018/104 od 20. studenoga 2017. o potpisivanju, u ime Unije, i privremenoj primjeni Sveobuhvatnog i pojačanog sporazuma o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane (SL L 23, 26.1.2018., str. 1.).

    ---documentbreak---

               EUROPSKA KOMISIJA
            Bruxelles, 24.9.2020.
            COM(2020) 584 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Odboru za partnerstvo osnovanom Sveobuhvatnim i pojačanim sporazumom o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane, u vezi s izmjenom popisa osoba koje će obavljati dužnost arbitra u postupcima rješavanja sporova

               NACRT

               ODLUKE BR. .../... ODBORA ZA PARTNERSTVO EU-A I ARMENIJE

               od ...

               o izmjeni popisa arbitara iz članka 339. Sveobuhvatnog i pojačanog sporazuma o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane

               ODBOR ZA PARTNERSTVO,

               uzimajući u obzir Sveobuhvatni i pojačani sporazum o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane („Sporazum”), a posebno njegov članak 339. stavak 1.

               budući da:

               (1)Odbor za partnerstvo je na sastanku održanom 17. listopada 2019. utvrdio popis od 15 osoba koje žele i mogu obavljati dužnost arbitra („popis arbitara”).

               (2)U skladu s člankom 339. stavkom 2. Sporazuma, osobe na popisu trebale bi biti neovisne, obavljati funkciju samostalno i ne smiju primati naputke od bilo koje organizacije ili vlade ili biti povezane s vladom bilo koje stranke te su dužne postupati u skladu s kodeksom ponašanja.

               (3)Armenija je obavijestila Uniju da jedan od arbitara kojeg je predložila više ne ispunjava uvjete utvrđene u članku 339. stavku 2. Sporazuma te je stoga predložila drugu osobu kao zamjenu.

               (4)Kako bi se osiguralo funkcioniranje odredaba Sporazuma koje se privremeno primjenjuju, Odbor za partnerstvo trebao bi izmijeniti popis arbitara.

               (5)Europska unija prihvaća da predložena osoba ispunjava uvjete iz članka 339. stavka 2. Sporazuma,

               DONIO JE OVU ODLUKU:

               Članak 1.

               Popis osoba koje žele i mogu obavljati dužnost arbitra utvrđen na temelju članka 339. stavka 1. Sporazuma zamjenjuje se popisom arbitara iz Priloga ovoj Odluci.

               Članak 2.

               Ova Odluka stupa na snagu na dan donošenja.

               Članak 3.

               Ova je Odluka sastavljena u dva primjerka na engleskom jeziku. Svaka stranka može osigurati prijevod na svoje službene jezike.

               Sastavljeno u ...

                        Za Odbor za partnerstvo

                        Predsjednik

                        Tajnici

               PRILOG

               POPIS ARBITARA IZ ČLANKA 339. SPORAZUMA

               Arbitri koje je predložila Europska unija

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Arbitri koje je predložila Republika Armenija

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Predsjednici

               1.William DAVEY (SAD

               2.Helge SELAND (Norveška)

               3.Maryse ROBERT (Kanada)

               4.Christian HÄBERLI (Švicarska)

               5.Merit JANOW (SAD)